CELEX: 32016D0600
Language: da
Date: 2016-04-15 00:00:00
Title: Kommissionens gennemførelsesafgørelse (EU) 2016/600 af 15. april 2016 om ændring af beslutning 2007/453/EF for så vidt angår BSE-status for Rumænien (meddelt under nummer C(2016) 2186) (EØS-relevant tekst)

19.4.2016   
            
            
               DA
            
            
               Den Europæiske Unions Tidende
            
            
               L 103/41
            
         KOMMISSIONENS GENNEMFØRELSESAFGØRELSE (EU) 2016/600
   af 15. april 2016
   om ændring af beslutning 2007/453/EF for så vidt angår BSE-status for Rumænien
   
      
         (meddelt under nummer C(2016) 2186)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (1), særlig artikel 5, stk. 2, tredje afsnit, og
   ud fra følgende betragtninger:
   
               (1)
            
            
               I henhold til forordning (EF) nr. 999/2001 skal medlemsstater, tredjelande eller deres regioner (i det følgende benævnt »lande eller regioner«) klassificeres efter deres BSE-status (BSE = bovin spongiform encephalopati) i en af tre kategorier: ubetydelig BSE-risiko, kontrolleret BSE-risiko og ikke-fastsat BSE-risiko.
            
         
               (2)
            
            
               I bilaget til Kommissionens beslutning 2007/453/EF (2) er der fastsat lister over lande eller regioner opstillet efter deres BSE-status.
            
         
               (3)
            
            
               Verdensorganisationen for Dyresundhed (OIE) er primus motor i kategoriseringen af lande eller regioner i henhold til deres BSE-risiko.
            
         
               (4)
            
            
               Under OIE's generalforsamling i maj 2014 blev det besluttet at tildele Rumænien status som land med »ubetydelig BSE-risiko« i henhold til resolution nr. 18 — Anerkendelse af medlemslandenes BSE-risikostatus (3). Den 27. juni 2014 suspenderede OIE's videnskabelige udvalg for dyresygdomme Rumæniens status som land med ubetydelig BSE-risiko som følge af landets indberetning af et atypisk BSE-tilfælde den 20. juni 2014.
            
         
               (5)
            
            
               På generalforsamlingen i maj 2015 ændrede OIE BSE-kapitlet i OIE's sundhedskodeks for terrestriske dyr (i det følgende benævnt »kodeksen«) ved at føje følgende sætning til artikel 11.4.1 i kodeksen: »Med henblik på officiel anerkendelse af BSE-risikostatus omfatter BSE ikke »atypisk BSE«, en form af sygdommen, der menes at optræde spontant i alle kvægpopulationer med meget lav hyppighed« (4).
            
         
               (6)
            
            
               Idet Rumæniens status som land med ubetydelig BSE-risiko var blevet suspenderet på grund af påvisningen af et atypisk BSE-tilfælde, og atypisk BSE ikke er omfattet af den nye udgave af kodeksen med henblik på officiel anerkendelse af BSE-risikostatus, besluttede OIE's videnskabelige udvalg for dyresygdomme på ny at give Rumænien status som land med ubetydelig BSE-risiko med virkning fra den 8. december 2015.
            
         
               (7)
            
            
               For at tage hensyn til denne beslutning bør listen over lande i bilaget til beslutning 2007/453/EF derfor ændres.
            
         
               (8)
            
            
               Beslutning 2007/453/EF bør derfor ændres.
            
         
               (9)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
            
         VEDTAGET DENNE AFGØRELSE:
   Artikel 1
   I bilaget til beslutning 2007/453/EF foretages følgende ændringer:
   
               1)
            
            
               I del »A. Lande eller regioner med ubetydelig BSE-risiko«, indsættes »— Rumænien« efter »— Portugal« og før »— Slovenien«.
            
         
               2)
            
            
               I del »B. Lande eller regioner med en kontrolleret BSE-risiko« udgår »— Rumænien«.
            
         Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 15. april 2016.
      
         
            På Kommissionens vegne
         
         Vytenis ANDRIUKAITIS
         
            Medlem af Kommissionen
         
      
   
   
      (1)  EFT L 147 af 31.5.2001, s. 1.
   
      (2)  Kommissionens beslutning 2007/453/EF af 29. juni 2007 om fastsættelse af BSE-status for medlemsstater eller tredjelande eller deres regioner i henhold til deres BSE-risiko (EUT L 172 af 30.6.2007, s. 84).
   
      (3)  http://www.oie.int/fileadmin/Home/eng/Animal_Health_in_the_World/docs/pdf/2014_A_RESO-18_BSE.pdf
   
      (4)  http://www.oie.int/index.php?id=169&L=0&htmfile=chapitre_bse.htm